**Vedtekter for kommunale barnehager i Gran**

**Vedtatt i Gran kommunestyre K.sak 153/16, 15. desember 2016**

**F****ormål**Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

**Lover**Barnehagene drives i samsvar med Lov om barnehager 17. juni 2005 nr. 64, forskrifter, veiledende skriv fra Kunnskapsdepartementet, kommunale vedtak og årsplan for den enkelte barnehage.

**Godkjenning**Barnehagene i Gran godkjennes av enhetsleder barnehage, som grunnlag for godkjenning brukes Lov om barnehager og veileder 05/2006; “Godkjenning av barnehager”.

**Leke- og oppholdsareal**Norm for barns lekeareal inne er 4 kvm netto pr barn over 3 år og 5 1/3 kvm netto pr barn under 3 år. Norm for arealutnytting gjelder heldagsopphold. Norm for barns lekeareal ute bør være omlag 6 ganger leke- og oppholdsarealet inne, med mulighet til å fravikes ved at andre lett tilgjengelige områder kan disponeres.

Barnehagesjef kan avvike fra fastsatt arealnorm etter begrunnelse om:

1. Barnehagelokalenes egnethet.
2. Daglig oppholdstid.
3. Avvik fra fastsatt grunnbemanning.

**Administrasjon**Kommunestyret har det politiske ansvaret for drift og tilsyn med barnehagene. Administrativt er barnehagene tilknyttet barnehageadministrasjonen.

Hver barnehage har et samarbeidsutvalg bestående av:

 2 representanter valgt av foreldrerådet.

 2 representanter valgt av personalet.

 1 representant valgt av kommunen.

Det velges personlige vararepresentanter. Samarbeidsutvalgets oppgaver er beskrevet i barnehagelovens forskrifter.

Foreldrerådet består av alle foresatte i den enkelte barnehage, og skal fremme samarbeid mellom hjem og barnehage. Ved avstemning i foreldrerådet gis det en stemme for hver frammøtt.

**Opptak**Opptaket av barn skjer etter søknad på fastsatt elektronisk skjema.

Barnehageopptaket kunngjøres på internett gjennom hjemmesiden til Gran kommune medsøknadsfrist 1. marshvert år. Enhetsleder barnehage foretar opptak av barn etter innstilling fra styrer i den enkelte barnehage. Avslag på søknad om plass kan ankes til Klagenemnda.

**Opptaksregler for kommunale barnehager**Barn som fyller ett år senest innen utgangen av november det året det søkes om barnehageplass, har etter søknaden rett til barnehageplass. Barn i aktuell alder bosatt i Gran kommune og som har søkt innen fastsatt frist, har rett til plass. Søknadsfrist for barnehageopptaket er 1. mars, og det praktiseres ett hovedopptak.

Barnehageplasser utlyses for barn i alderen 0 - 5 år. Alle barn bosatt i Gran kommune kan søke. Når barnet har fått plass, beholder det automatisk barnehageplassen fram til skolestart.

Ved ledighet kan barn få endret tilbud og/eller barnehage og ha fortrinn fremfor nye søkere, gjeldende opptakskriterier anvendes.

Styrer innstiller til opptak. Styrer har anledning til å vurdere gruppesammensetningen, og opptaksreglene kan etter begrunnelse fra styrer, fravikes.

Under disse forutsetninger foretar enhetsleder barnehage opptak etter denne prioritering:

1 Barn med funksjonshemminger som er anbefalt plass av PPT, prioriteres til opptak.

 Jfr. § 13 i barnehageloven. Herunder også barn med dokumenterte helsemessige-, sosiale-

 eller psykiske problemer og barn fra hjem der det er dokumenterte helsemessige-, sosiale-

 eller psykiske problemer.

2 Barn med utsatt skolestart og 5-åringer, fortrinnsvis i egen skolekrets.

3 Barn med plass som søker endring.

4 Barn med foreldre som har flyktningstatus og er på introduksjonsprogram.

5 Søsken prioriteres inn i samme barnehage, dette gjelder også barn som har søsken i

 barnehage ved hovedopptak.

6 Øvrige barn med rett til plass, jfr. § 12a, og som ikke kommer inn under kriteriene over.

Hvis to barn står likt ut fra kriteriene, har det eldste barnet fortrinnsrett.

**Barnehageåret**Barnehageåret varer fra 15. august det ene året til 14. august neste år.

Søknadsfrist for barnehageopptaket er 1. mars.

Barnehagene har fri jul og påske, samt 3 uker i juli, Bjoneroa barnehage har stengt 4 uker i juli. Barnehagene er stengt 5 planleggingsdager hvert år. Det gis beskjed om datoer for planleggingsdager ved barnehageårets begynnelse.

**Åpningstider/tilbud i kommunale barnehager**

|  |  |  |
| --- | --- | --- |
| **Barnehager:** | **Dager/tilbud/uke:** | **Åpningstid:** |
| Solheim barnehage, Gran | 2 – 5 dager pr. uke | 06.45 – 17.00 |
| Gran kommunale familiebarnehage, JarenFriluftsgruppa, Moen | 2 – 5 dager pr. uke2 – 5 dager pr. uke | 07.30 – 16.0007.00 – 16.30 |
| Leikvoll barnehage, Gran | 2 – 5 dager pr. uke | 07.00 – 16.30 |
| Bjørklund barnehage, Brandbu | 2 – 5 dager pr. uke | 07.00 – 16.30 |
| Bjoneroa barnehage, Bjoneroa | 2 – 5 dager pr. uke | 07.00 – 16.30 |
| Marka barnehage, Brandbu | 2 – 5 dager pr. uke | 06.45 – 17.00 |
| Fagerlund barnehage, Jaren | 2 – 5 dager pr. uke | 06.45 – 17.00 |

**Betaling**Betalingen skjer hver måned (med forfall den 20.) etter de satser som til enhver tid er fastsatt av kommunestyret. Gran kommune tilbyr bruk av avtalegiro. Det betales for 11 måneder.

Dersom det er mange nye barn i en barnegruppe, kan det gå inntil 14 dager før alle får begynt. Det medfører ikke redusert foreldrebetaling i august.

Gran kommune beregner seg purregebyr, samt forsinkelsesrenter etter forfallsdato. (Lov om renter ved forsinket betaling av 17.12.76 nr. 100 samt Inkassoloven av 13.05.88 nr. 26 med forskrift av kgl.res av 14.07.89). Står betaler til rest med 1 måned eller mer kan barnet miste plassen i barnehagen. Foresatte plikter å melde til økonomiavdelingen dersom regning uteblir eller er feil.

Fravær fra barnehagen inntil 1 måned gir ikke rett til redusert betaling. Ved sammenhengende sykefravær for barnet utover 1 måned kan det etter legeerklæring søkes om fradrag i betalingen. Det må informeres til barnehagen om fraværet, og vurderes om plassen kan benyttes av andre i sykdomsperioden. Dette gir grunnlag for reduksjon i foreldrebetalingen.

De kommunale barnehagene har stengt 3 (4 Bjoneroa) uker i juli. Annen ferie utenom de 3 (4 Bjoneroa) ukene gir ikke fratrekk i foreldrebetalingen.

Utgifter til mat og drikke kommer i tillegg til foreldrebetalingen. Det betales for 11 måneder.

**Redusert foreldrebetaling**

Fra 2015 er det innført to nasjonale ordninger som gir rett til redusert foreldrebetaling.

1. Redusert foreldrebetaling for husholdninger med lav inntekt. Foreldrebetalingen skal maksimalt utgjøre 6 % av husholdningens samlede skattbare inntekter.
2. 20 timer gratis kjernetid for 2-, 3-, 4- og 5-åringer som bor i husholdninger med lav inntekt.

Ordningene er søknadsbasert. Søknadsskjema og informasjon ligger på Gran kommunes hjemmeside.

**Søskenmoderasjon**30 % moderasjon for 2. barn og 50 % for 3. eller flere barn som bor i samme hjem. Moderasjonen gjelder innen og mellom kommunale og private barnehager.

**Oppsigelse av barnehageplass, permisjon fra barnehageplass**Ved lengre tids fravær uten grunn kan barnet miste barnehageplassen.

Permisjon fra barnehagetilbudet gis som hovedregel ikke.

* Unntaksvis med legeerklæring ved barnets sykdom over 1 måned.

Oppsigelse av plass: Her benyttes elektronisk skjema som finnes under barnehage og bytte, endre og si opp plass på kommunens hjemmeside.

Oppsigelsestid er 1 måned og må leveres innen den 1. i måneden. Det må betales for oppsigelsestiden. Regler for oppsigelse gjelder fra den dato barnets foresatte takker ja til barnehageplass. Sies barnehageplassen opp med virkning fra 1. april må det betales ut barnehageåret.
(Oppsigelse av barnehageplass må være lagt inn senest 1. mars.)

Ved spesielle anledninger kan enhetsleder barnehage dispensere fra regler for oppsigelse av barnehageplass.

**Helsetilsyn**

Helsemyndighetene i kommunen har tilsyn med helse- og hygieniske forhold i barnehagen.

**Forsikring**

Kommunen tegner kollektiv ulykkesforsikring for barn med barnehageplass.

**Internkontroll**

Gran kommunes barnehager har internkontroll basert på kommunens generelle bestemmelser om dette.

**Taushetsplikt**

Etter lov har både personalet og medlemmene av samarbeidsutvalget taushetsplikt om alle forhold de i sin funksjon blir kjent med omkring enkeltpersoner.

**Politiattest**

Alle ansatte og vikarer må levere politiattest før de kan tiltre stillingen/vikariatet. Jfr. Barnehagelovens § 19 og Forskrift om politiattest.

**Vedtektenes gyldighet**

Vedtektene gjøres gjeldene fra **1.1.2017** og til nye bestemmelser vedtas av kommunestyret.